
Høringssvar på NOU 2008: 3 Sett under ett. Ny struktur for høyere utdanning

Studentparlamentet har i sitt møte 14. mars diskutert NOU 2008:3 Sett under ett. Ny struktur for høyere utdanning (Stjernø-utvalgets rapport). Temaene som ble diskutert var institusjonsstruktur, universitetsakkreditering og styrking av profesjonsutdanningene i høyskolene. Vi vil også gi våre synspunkter på andre viktige momenter rektoratet tar opp, men siden disse ikke ble diskutert denne gang går vi ikke fullt så dypt inn på disse områdene. I kapitler vi har valgt å utelatte i høringssvaret kan dette tolkes som at vi stiller oss bak rektoratets innstilling.
Institusjonsstruktur (kap.6)

Struktur

Den følgende vurderingen gjelder hovedsakelig det som er kapittel seks og elleve i Stjernø-utvalgets utredning. Slik vi ser det handler denne debatten om flere spørsmål: Er det riktig å ha fagmiljøer på alle de 51 studiestedene vi har ved statlige høgskoler og universiteter i dag? Er utdannings-Norge tjent med større administrative enheter med sterkere sentral styring? Hvor mange av utfordringene bør politiske myndigheter løse med incentiver og mer samarbeid, og hvor mye bør løses med tvangsfusjoner eller tvangsflyttinger av fagmiljøer?

Vi mener at NOKUT må stille strenge krav til alle utdanninger uansett størrelse på studiestedet og antallet studenter som går der. Vi mener også det er regjeringen som til syvende og sist må bestemme hvorvidt man skal nedlegge et studiested. Men om et institusjonsstyre selv vil legge ned et studiested, er det et ganske klart signal på at dette stedet ikke er verdt å opprettholde.

I likhet med Studentenes Landsforbund (StL) mener vi at ”Forskjeller i sosial og kulturell bakgrunn, økonomiske eller geografiske forhold, kjønn, alder, legning eller funksjonsgrad skal ikke være til hinder for muligheten til å ta og delta i utdanning”. Vi mener dette ikke bør bety at alle har rett på en høgskole eller et universitet innen gåavstand, men at reisestipend og andre ordninger skal sikre at studentene har mulighet til å være på studiestedet. Her er studiefinansiering og studentboliger et viktig tiltak for de som ikke bor på samme sted som utdanningstilbudet eksisterer. Tilgjengelige arbeidsplasser (lesesal, grupperom, laboratorier og lignende) er også viktige.

Det er flere hensyn å ta: geografisk nærhet til studiet, akademisering, forskningskompetanse og nytteverdi. Studentparlamentet mener at kvalitet i utdanningen må gå foran å bevare dagens antall utdanningsinstitusjoner. I visse tilfeller kan det være bedre å samle fag- og studiemiljøer for så å gi en desentralisert utdanning ved det som tidligere var et vanlig campus. Det forutsettes at utdanningen uansett er kvalitetssikret av NOKUT.

Studenter over 30 år er mindre tilbøyelige til å reise over lange avstander for å ta høgere utdanning, og slik sett er det viktig å ha tilbud i flere steder enn de store byene. Sett fra et nasjonalt og internasjonalt perspektiv kan det virke riktig å samle flere fag- og studiemiljøer. Sett fra et lokalt perspektiv vil mange si at det er bedre med en middels god utdanning som er geografisk nær. Ingen ordfører har lyst til å miste et studiested eller en høgere utdanningsinstitusjon, uansett om kvaliteten er diskutabel.

Studentparlamentet mener at det er statens ansvar å sikre lik rett til utdanning for alle, først og fremst gjennom å tilrettelegge for et helhetlig offentlig utdanningssystem. Det er ikke et mål at alle skal ta høgere utdanning, men retten skal være lik for alle.

Tilgang til utdanning i distriktene bidrar helt klart til lik rett til utdanning. Det finnes mange grunner til at studenter ikke kan flytte fra sin hjemplass for å studere, og en rik utdanningsflora øker sjansene for at også disse kan få en god, forskningsbasert utdanning.

Studenter skal etter endt utdanning ut i arbeidslivet, og mange studenter velger å bli værende i regionen de har utdannet seg i. Studenter får i løpet av studietiden sin kontakt med det lokale næringslivet, da særlig i forbindelse med praksisplasser, og næringslivet er svært interessert i å rekruttere studenter til deres geskjefter. Dersom studenter får tilbud om jobb etter utdanningen sin, er det større muligheter for at de ønsker å bli værende i regionen.

Selv de fineste rosebed må lukes. Skal man beholde de aller minste studiestedene for enhver pris? På Høgskolen i Nesna var det i 2006 234 registrerte studenter på allmennlærerutdanningen, som er skolens hovedstudium. Av disse var rundt 35 % tilknyttet hovedcampus. Dette skaper ikke nødvendigvis gode fagmiljøer, verken for studenter eller ansatte. Studentene får i mye mindre grad enn på de større institusjonene muligheten til å utvikle seg faglig. Vi ønsker reflekterte og kritisk tenkende studenter, og for å få til dette må studentene ha et nettverk rundt seg som legger til rette for dette. Vi mener de aller minste studiesteder med lavest studiepoengproduksjon bør legges ned eller flyttes til større studiesteder. Norge er et land med ca 200 000 studenter; trenger vi nesten 60 studiesteder? Kvalitet på studiene må gå foran opprettholdelsen av alle de studiestedene vi har i dag.

Vi mener man i større grad enn i dag bør fokusere ressursene på større institusjoner og fagmiljøer.

Stjernø-utvalget mener at IKT-basert undervisning og studiesentre uten faglig personale vil kunne veie opp for eventuelle nedleggelser av studiesteder. Vi mener dette neppe vil kunne veie opp for et faktisk studiested, da studenter trenger medstudenter og oppfølging fra faglig ansatte for å få en tilfredsstillende utdanning. Dersom man ser på desentralisert utdanning som et fullverdig supplement til utdanningsinstitusjonene må NOKUT ha en overordnet rolle i forhold til kvalitetssikring av disse, samt sørge for at studentene faktisk får den utdannelsen de skal ha. Vi kan ikke risikere at studenter ikke får en fullverdig utdanning fordi de går på desentraliserte studier. Studiefinansieringen må være tilstrekkelig slik at studentene kan få reise til institusjonen ved behov.

Flesteparten av de store forskningsprosjektene i Norge foregår på de store universitetene, i de største byene. Desentralisert utdanning vil i liten grad ha mulighet til å delta i disse. Det betyr at det skjer relativt lite forskning på de minste høgskolene, og studenter får i liten grad delta i forskningen innen sine felt. Ved å flytte de små institusjonene til de større, vil forskningsmiljøene bli større og kunne tiltrekke seg flere forskere, bidra til økt rekruttering blant studenter, og forhåpentligvis et bedre samarbeid på tvers av fagfelt. Sykepleierstudentene bør kunne få samarbeide med medisinstudentene, i det minste på tvers av forskningsprosjekter og liknende.

Det er færre studenter i distriktene enn i byene. Vi deler utvalgets bekymring for studiemiljøet ved de minste studiestedene, og mener det som en hovedregel bør være minst 300-400 heltidsstudenter for at et studiested skal opprettholdes. Få studenter og et lite fagmiljø er mer utsatt for både svingninger i studenttall og frafall blant vitenskapelig ansatte.

Stjernø-utvalget presiserer viktigheten av gode samarbeid mellom institusjonene, og oppfordrer til å skape forskernettverk og lignende. En liten utdanningsinstitusjon uten noe særlig forskningsaktivitet vil neppe være på toppen av prioriteringslisten for samarbeidspartnere. Dette vil føre til at de små faller enda mer utenfor, noe som er uheldig for kompetansehevingen og kvaliteten på studiene. De aller minste miljøene vil ikke få mulighet til å utvikle seg i samme tempo som de større institusjonene.

Høgskoler og universiteter spiller også en regional rolle for samfunns- og næringsliv. Dersom

utdanningsinstitusjonen er statlig finansiert, tilfører de regionene inntekter. Institusjoner skaper økt aktivitet og sysselsetting i regionen, og etterspør varer og tjenester. Regioner med høgere utdanningsinstitusjoner blir mer attraktive for potensielle studenter og fagpersonale enn de uten. Dette vil i det lange løp kunne gi gode ringvirkninger, først og fremst for økonomien. Den nære sammenhengen mellom studiested og framtidig arbeidssted ble brukt som et argument for en større geografisk spredning av høgere utdanning på 1960-tallet. Dette kan i like stor grad brukes som et argument i dag.

OECD kritiserer norske såkalt regionale utdanningsinstitusjoner for å være for lite i kontakt med lokalt næringsliv. Stjernø-utvalget mener deres forslag om mer robuste enheter er bedre egnet til å forholde seg aktivt til arbeids- og næringslivet. Utvalget vil også at KD må bli mer eksplisitt i dialogen med institusjonene på områder som gjelder regional utvikling. Utvalget vi også at samarbeidet mellom institusjon og samfunns- og arbeidsliv blir en mer forpliktende del av institusjonenes kvalitetssikringssystemer.

Argumenter for større enheter er at de kan ha et mer helhetlig perspektiv der det i dag er mange små og mellomstore institusjoner som ikke helt vet hva de andre driver med, og derfor ikke kjenner potensialet for samarbeid og ansvarsdeling. Det er lettere med strategisk og helhetlig styring, samt prioritering av visse områder.

Større avstand mellom toppledelse og virkelighet (studenter og fagmiljø) kan gjøre det vanskeligere å gjennomføre endringer som bidrar til bedre kvalitet. Utvalgets medlem Marianne Harg mener også at store institusjoner vil føre til at det er vanskeligere å utvikle en entydig faglig profil. Hun mener også flere styrer ved flere (men mindre) institusjoner bidrar bedre til kontakt med region og næringsliv, siden det da vil være flere eksterne styremedlemmer som sørger for kontakt mellom samfunn og høgere utdanning. Dersom institusjonene er tvunget sammen uten at det kan forklares eller forsvares med bakgrunn i utdanningsfaglige vurderinger, vil det slite på disse organisasjonene. Vil de nye styrene klare å lose institusjonen i ønsket retning, eller vil interne stridigheter og lokaliseringsdebatter oppta all deres oppmerksomhet?

Det hevdes at det skal bli lettere for styrene i større enheter å prioritere viktige områder, men som Dagsavisens kommentator Trine Andreassen sa det: ”Stjernø-utvalget sier at de nye storuniversitetene må prioritere fagområder der de kan hevde seg internasjonalt. Det høres ut som om det blir lite sykepleie på skolene som skal tilhøre NTNU”. Vil lite forskingsorienterte profesjonsutdanninger tape i ressurskampen med mer prestisjefylt forskning der institusjonen har internasjonale ambisjoner?

Harg mener mer strategisk dialog mellom politiske myndigheter og styrer, samt mer avtalebasert finansiering, er en bedre måte å forbedre kvaliteten på enn å lage store institusjoner. Harg mener også at erfaring fra tidligere forsøk på sammenslåinger (Høgskolene Gjøvik og Lillehammer) tyder på at det er vanskelig å oppnå faglige synergier.

Samtidig har høgskole- og universitetssektoren vært gjennom flere reformer de siste årene. Det er relevant å spørre seg om hvor mye av dagens problemer som er strukturproblemer, og hvor mye som er en konsekvens av for eksempel lave bevilgninger til forskning i profesjonsutdanningene.

En av fusjonskonsekvensene kan bli mer sentralisering av makt, administrasjon og ressurser.

Potensielt kan dette gi flere sentrum-periferi-konflikter mellom en administrasjonscampus og studiestedene som ligger omkring. Det stiller krav til sterk og profesjonell ledelse, som er svært avhengig av dyktige ledere som både har kompetanse på ledelse og fag. Men skal man trekke paralleller til høgskolereformen i 1994, da 100 høgskoler ble til 26, kan man si at denne reformen fungerte bra. Det er ikke mange i dag som vil tilbake til 100 høgskoler.

Det er vanskelig å fastsette en allmenngyldig kritisk masse for hva som utgjør et godt 370 studentmiljø. Vi er enige med Stjernø-utvalget i at et studiested som hovedregel bør ha minst 300-400 studenter for at det skal være et aktivt og produktivt studentmiljø der. Ved å slå sammen institusjoner, kan man også gi noen mindre fagmiljøer kontakt med sterkere fagmiljøer og dermed styrke førstnevnte. Men samtidig kan det føre til en svekkelse av de sterke fagmiljøene, og da kan man spørre seg om det er verdt det. Dette vil være vurderinger som må tas i hvert enkelt tilfelle.

En del studiesteder bør legges ned sett fra et økonomisk synspunkt. Samtidig kan flere av de små studiestedene ha spesialkompetanse innenfor fagfelt som vanskelig kan videreføres utenfor stedet. Videre er det også et spørsmål hvorvidt forsking og utdanning er en verdi i seg selv, og hvor mye bør denne underlegges økonomisk tankegang.

Det er et paradoks at utvalget i stor grad peker på at forskningsmiljøene må være av en viss størrelse for å ha nok tyngde, men tilnærmet ukritisk anbefaler større grad av fleksible og IKT-baserte løsninger for studentmassen. Det synes som om utvalget ikke har tatt inn over seg at kvalitet i utdanningen også innebærer at også studentene bør ha et fagmiljø rundt seg.

Det kan bli lettere å utnytte faglige ressurser på tvers av studiesteder om man er organisert i større enheter. Målet er å styrke norsk høyere utdanning som ett felles system, som Stjernø-utvalget sier. Det blir også mulig å avdempe konkurransen mellom studiesteder internt, ved at man har et styre med større ansvar og oversikt enn alle styrene ved de 38 statlige utdanningsinstitusjonene vi har i Norge i dag.

Stjernø-utvalget mener at en bør vurdere om studiestedet Rauland i Telemark bør flyttes til

studiestedet Bø. Rauland har Norges eneste institutt for folkekultur hvor studentene er tilknyttet, men studiestedet er ikke stort nok til å bli foreslått opprettholdt. Det er vanskelig å avgjøre hvor store økonomiske hensyn man skal ta ved nedlegging av studiesteder, og hvor mye skal man ta hensyn til uheldige konsekvenser for fagmiljøene ved flytting. I verste fall risikerer man å ødelegge mer enn man vinner ved å flytte fagmiljøer.

Det er ikke sikkert at større enheter alltid vil gi mer robuste fagmiljøer. Men det er sannsynlig at en bedre samling og koordinering av ressursene vil gi positive effekter på fagmiljøene på sikt. I dagens situasjon er det for liten grad av samarbeid. Det som er vanskeligere å avgjøre, er hvilke midler man skal ta i bruk for å få til dette.

Strukturendringer er krevende både for mennesker, økonomi og tidsbruk. Det er vanskelig nok om endringene skjer frivillig, og blir enda mer krevende når det er tredd nedover hodet på de som skal gjennomføre fusjonen. Man kan også si at tvangsfusjoner blir å skyte spurv med kanoner, og spørre om tilstanden i sektoren er så ille at det rettferdiggjør en så omfattende reform. Fagmiljøer er forskjellige innafor hver høgskole/universitet, og en kan si at det er meningsløst å slå sammen høgskole A med høgskole B bare fordi et par fagmiljøer overlapper. Den planlagte fusjonen mellom Høgskolen og Universitetet i Tromsø viser at fusjoner kan skje frivillig. For å illustrere poenget med at forskjellige institusjoner har forskjellige behov, har NIFU STEP-forsker og tidligere Mjøs utvalgsmedlem Per Olaf Aamodt, spurt om det er riktig at han skal ta medisin hvis naboen er syk. Stjernø-utvalget foreslår at alle institusjoner unntatt Universitetet i Oslo skal fusjoneres med andre

institusjoner.

Men om man vil ha større enheter, kan man spørre seg om det noen gang vil fungere hvis alt skal skje frivillig. Lokale interesser vil ofte ha et spurveperspektiv på lokaliseringsdebatter. Selv om Tromsø fusjonen har skjedd frivillig, har universitetsprosjektet i Innlandet mellom høgskolene i Hedmark, Lillehammer og Gjøvik vært vanskelig å få til. I Østfold har man lenge kranglet om ingeniørutdanningen skal flyttes fra Sarpsborg til Fredrikstad eller Halden. Lokale lobbykrefter, enten de er rektorer, direktører, ordførere eller andre, vil skape så mye tvil om hvorvidt en fusjon er riktig, at det blir vanskelig både å vedta lokalt og å gjennomføre det. Mener man at høgere utdanning et statlig ansvar, bør staten prinsipielt sett ha lov til å gjøre det som er best for Norge som helhet. Men spørsmålet er likevel om fusjoner må ha et minimum av støtte nedenfra for at de skal være gjennomførbare på forsvarlig vis.

Det er altså ikke bare snakk om hvem som er best for forskninga, men hvem som er villige til å gjøre noe med det. Og der er det ikke alltid gitt at de som er fagmiljø og institusjonsstyrer tar beslutninger som er til det beste for verken regioner eller Norge som helhet.

Det er også et spørsmål om hvem som man tror vet best, og vil ta de beste beslutningene. Høgskoler og universiteter på den ene siden, eller staten på den andre?

Det vil variere hvor mye forskningsmiljøene selv er opptatt av å samle seg. Det er ikke sikkert det er nok med økonomiske incentiver. Kanskje er det slik at fagmiljøer er mest opptatt av å være der de er, og at initiativer til å samle fagmiljøer neppe vil komme fra miljøene selv.

Hvorvidt det er riktig å beholde status quo og la tida vise hva som vil skje, mener det er riktig å ta grep nå. Så er spørsmålet om man bør satse på incentiver for mer samarbeid eller en mer tvungen omorganisering. I praksis kan dette bety at en del høgskoler og universiteter bør slås sammen, for å få et mer helhetlig perspektiv på sin og andres virksomhet. Et motargument har vært at dette fører til utvanning av faglige profiler. Men de aller fleste høgskoler og universiteter har allerede flere fagfelt. Høgskoler blir likere universitetene, og har mer forskning og flere disiplinfag. Mens du kan få sykepleierutdanning på universitetene i Agder og Stavanger, er Høgskolen i Buskerud i ferd med å opprette mastergrad i statsvitenskap.

Prinsipielt kan man si at det er bedre å la naturen gå sin gang, og la mindre studiesteder med lav studentrekruttering forsvinne som konsekvens av økonomiske hensyn. Da blir det høgskoler og universiteter selv som må ta beslutningen om å legge ned studiesteder og flytte fagmiljøer. Et spørsmål er hvor mye man ønsker at markedet, i betydningen studentrekruttering, forskningsaktivitet og/eller eksterne midler, skal bestemme hvor vi har høgere utdanning. Man kan også spørre seg om hvor sikre Stjernø-utvalgets framskrivninger fram mot 2020 er, og om vi stoler på at styrene i større institusjoner enn i dag vil ta gode beslutninger om hva som er riktig å opprettholde.

Det kan diskuteres om politiske nasjonale myndigheter skal avgjøre hvor mange studiesteder det skal være i Norge. Vi mener at det er deres ansvar, men at spørsmål om dette må avgjøres i nær dialog med utdanningsinstitusjonene. Politiske myndigheter bør også legge sterkere føringer på at fagmiljøer som driver noenlunde med det samme skal samarbeide og/eller samles, siden slikt samarbeid i for liten grad er tilfelle i dag (for eksempel har HiNT sykepleierutdanning på to ulike campus). Argumentene mot dette er at slik politisk styring vil være for detaljert, og at staten ikke har kunnskap nok til å kunne avgjøre hvilke studier som skal være hvor. Vi tror likevel at konsekvensene av å stole på frivillighet og godvilje alene vil føre til få endringer.

Dagens finansieringssystem oppmuntrer heller til konkurranse enn samarbeid, og det er derfor vanskelig å si hvorvidt frivillighet vil føre til ønsket grad av samarbeid mellom institusjoner og fagmiljø. Stjernø-utvalget foreslår at regjeringen i 2010 skal bestemme hvilke institusjoner som skal slås sammen med hvem. Vi mener det er for tidlig å avgjøre dette da, og foreslår derfor at politiske myndigheter i første omgang må stille både sterkere krav om faglig samarbeid, og gi sterkere økonomiske incentiver for samarbeid.

Per Olaf Aamodt har stilt spørsmål ved om Stjernø-utvalget for entydig har brukt forskningskvalitet som kriterium i sine vurderinger. Det er vanskelig å få topp forskning på små studiesteder og i mange profesjonsutdanninger, men er det nødvendigvis noe problem? Man kan like gjerne drive topp undervisning. Aamodt hevder også at Stjernø-utvalgets argumentasjonen om for lite forskningsorientering undergraver høgskolenes egenart, og dermed strider med dermed utvalgets mål om å motvirke konvergens mellom høgskoler og universiteter. Han er også usikker på om høgskolene som universitetsfilialer vil styrke eller svekke deres egenart. Det er ifølge Aamodt like sannsynlig at denne modellen øker akademiseringen ved høgskolen som det motsatte.

Sammenslåinger kan gi muligheter for faglig baserte konstellasjoner, men er svært krevende

prosesser. Institusjonene vil ha høyst ulik forhandlingsposisjon, og med Stjernø-utvalgets forslag til at alle (unntatt UiO) må passe inn under en eller annen fusjonsparaply, vil noen etter hvert stå igjen etter at alle har valgt partnere. En del av oss kjenner fremdeles klumpen i magen ved tanken på å være sistevalget i slåball-kampene i friminuttene på barneskolen.

Studentparlamentet mener

Et samarbeid mellom institusjoner, basert på frivillighet, vil føre til de beste resultatene. Vi ønsker at institusjoner skal basere sitt samarbeid på kompetanseheving innen sine fagfelt og forskningsområder. Samarbeid og eventuell sammenslåing av fagmiljø skal bidra til:
· Å heve kvaliteten på utdanningene
· Øke kompetansen til studentene og faglig ansatte
· Bidra til økt forskningsaktivitet og legge enklere til rette for studentaktiv forskning
· At studenter på tvers av fag, men innenfor samme felt, skal kunne lære av hverandre for å bedre kvaliteten på eget fag (eksempel: sykepleie og medisin)

For å få institusjoner til å samarbeide i større grad enn i dag, mener vi det må sterke incentiver til, men en bedret økonomi skal ikke være motivet for et samarbeid. Institusjoner skal ha som hovedmål å styrke fagmiljøene, og særlig de korte profesjonsutdanningene. Dersom incentiver og sterkere føringer fra regjeringen ikke fører til et bedret samarbeid, må det tas grep. Staten, som har det overordende ansvaret for høgere utdanning, og i den grad ”eier” sektoren, må ha mulighet til å legge opp en ny strategi for samarbeid og fusjonering. Dersom Norge ønsker å konkurrere med andre europeiske utdanningsinstitusjoner med tanke på kvalitet på utdanningen, må nasjonale føringer bli tatt hensyn til. Dersom staten ser det som hensiktsmessig å slå sammen institusjoner for å nå dette målet, må debatten tas opp på nytt. 
Vi mener allikevel at 2010 er for kort tidsfrist for å kunne se resultater av påbegynte samarbeid, og ønsker ikke en forhastet reformering av sektoren. Regjeringen må lage en fremdriftsplan for hvordan vi skal nå det langsiktige målet om heving av kvaliteten på utdanningen vår, og dersom ufrivillig fusjonering inngår i den planen bør vi i fremtiden være åpne for dette alternativet.
Konklusjon
· Studentparlamentet deler utvalgets bekymring for studiemiljøet ved minste studiestedene.

· Det må legges til rette for at studenter kan ta desentraliserte studier, innenfor rammer satt av staten og NOKUT. 

· Politiske myndigheter må stille krav om tettere samarbeid mellom institusjoner og fagmiljøer, i tillegg til at staten må etablere sterkere incentiver for å sikre dette.

· Studentparlamentet mener at sammenslåinger primært skal styrke fag- og studiemiljø.

· Studentparlamentet støtter ikke utvalgets forslag om tvangssammenslåinger fra 2010.
· Eventuelle virkemidler som blir forsøkt for å få til mer samarbeid må evalueres innen rimelig tid. Dersom de ikke gir resultater må Stjernø-utvalgets forslag om ufrivillig fusjonering tas opp til ny debatt. 
Studentparlamentet stiller seg også svært positive til rektoratets synspunkter om HiST inn i framtiden, med fokus på å videreutvikle profesjonsutdanningene og å opprettholde HiSTs profesjonsprofil og egenart.

Universitetsakkreditering (kap.8)

For å bli akkrediter som universitet med dagens krav må høyskolene ha 5 mastergrader og 4 doktorgrader. Stjernø-utvalget regner med at det med dagens utvikling vil være ca. 12 universiteter i Norge i 2020. 
Utvalget er bekymret for at det bygges opp mange smale forskerutdanninger basert på små og sårbare fagmiljøer, og som finansieres med midler som tas fra bachelorutdanningene. Utvalget går derfor inn for å endre kravene til universitetstittel for å forsøke å demme opp for denne utviklingen. Utvalget peker på ulike muligheter for å oppnå dette; sterkere politisk styring av universitetsetablering, å slippe universitetstittelen helt fri, å øke kravene eller å senke kravene. 
Flertallet i utvalget foreslår å senke kravene til universitetsstatur. De argumenterer med at det ikke er tilstrekkelig gode grunner for at Norge skal holde seg med en særegen universitetsdefinisjon, og forslår å legge kravet til universitetstittel på én doktorgrad. Med et slikt krav kan høyskolene med universitetsambisjoner konsentrere seg om å bli gode på ett eller to felt, i stedet for å spre ressursene på fire felt for å oppnå dagens krav.

For å videre motvirke den fragmenterte institusjonsstrukturen foreslår de å kombinere dette kravet med krav om at et universitet må ha en viss størrelse. De ser for seg at kravet kan settes til 5 000 studenter.
Studentparlamentet mener
Studentparlamentet deler utvalgets bekymring for at dagens system for universitetsakkreditering i for stor grad oppmuntrer til små og fragmenterte miljøer, og ønsker et system som heller oppmuntrer institusjonene til å satse på færre og bredere fagområder. 
Studentparlamentet er også enig med flertallet i utvalget i at det er unaturlig for Norge å holde seg med en egen definisjon av universitetsbegrepet, og at vi bør tilpasse oss internasjonale trender på dette området. 

Konklusjon
Studentparlamentet støtter derfor Stjernø-utvalgets forslag om å senke kravene til universitetsstatus til én doktorgrad og 5 000 studenter. 

Styrking av profesjonsutdanningene i høyskolene (kap.14)

Stjernø-Utvalget er kritisk til rammeplaner fordi

1) disse kan være i strid med akademisk frihet og institusjonell autonomi

2) fordi regulering av innholdet i et studium ikke er en kvalitetsgaranti

3) fordi en nødvendig koordinering av utdanninger kan skje uten en

nasjonal regulering i form av rammeplaner 
4) fordi faglige standarder og minstekrav bør gjøres av yrkesfeltet selv
5) fordi kvalitet oppnås best gjennom utøvelse av faglig skjønn, kombinert med god faglig ledelse. 
Til det siste understreker utvalget at et fravær

av rammeplaner gir rom for lokale og regionale tilpasninger, i samsvar med regionens

behov.

Rammeplaner har i mange profesjonsutdanninger vært knyttet til autorisasjonskrav.

Denne type autorisasjon kan riktignok – som utvalget understreker – knyttes opp til

spesifikke kompetansekrav, som uansett må gjelde for profesjonsutdanningene.

Spesifikasjonen av kompetanse og læringsutbytte kan en se i sammenheng med den

forestående innføringen av et nasjonalt kvalifikasjonsrammeverk. Spørsmålet om

autorisasjon trenger derfor ikke være et sterkt argument mot avskaffelsen av

rammeplaner.

Derimot er vi sterkt i tvil om de nasjonale fagrådene kan bli et reelt samordningsorgan i

spenningsfeltet institusjonell autonomi og behovet for profilering og arbeidsdeling. Og vi

er uenig i utvalgets argument om at store profesjonsutdanninger kan defineres ut fra

regionale behov. Vi mener at muligheter for studentmobilitet og behovet for nasjonalt baserte profesjonsreferanser bør veie sterkt.

Allmennlærer-, sykepleier- og ingeniørutdanningen har blitt gjennomgått av NOKUT de siste årene, og dette har avdekket flere kvalitetsbrister i disse utdanningene. Stjernø-utvalget tar tak i dette, noe studentorganisasjonene har ropt høyt om i flere år.

Stjernø-utvalget peker på at de sterkeste insentivene for de faglige ansatte er knyttet til forskning. Tradisjonelt har dette kanskje først og fremst gjeldt universitetsansatte, men akademisk drift i høgskolesektoren kan føre til at ansatte her også fokuserer med på forskning enn på undervisning. For å bøte på dette ønsker utvalget å opprette stimuleringstiltak også på undervisningssiden, og viser til at en rekke andre land har etablert ordninger for å belønne fremragende utdanning.

De foreslår derfor at det innføres en ordning med Sentre for fremragende undervisning (SFU) og eventuelt også egne sentre for fremragende profesjonsutdanning. Disse er inspirert av SFFene, og skal være fagmiljøer som har en helhetlig, gjennomtenkt tilnærming til undervisning og pedagogisk tilrettelegging og gjerne nyskapende praksis på området, og med dokumentert gode resultater.

Utvalget ser for seg at man bør ha 10-20 sentre, at ordningen skal forvaltes av NOKUT og at de bør finansieres med totalt 50 – 100 millioner kroner årlig i en periode på fem år.

Vi deler utvalgets syn på at det er for lite stimulans til fremragende undervisning i dag, og mener at det er bra at man har satt så tydelig fokus på dette.

Studentparlamentet mener

Studentparlamentet mener at rammeplanene er viktig for muligheten for studentmobilitet i prosesjonsutdanningene, og at de er viktige som nasjonale referanser innen profesjonsutdanningene. Med det vet man at sykepleiere som er utdannet ved HiST og Høgskolen i Oslo har den samme kunnskapen. 
Videre mener Studentparlamentet at det faglige innholdet i de store profesjonsutdanningene ikke kan defineres ut fra regionale behov, i og med at mange av studentene ved profesjonsutdanningene ikke har høgskolens regionale tilhørighet som sin fremtidige arbeidsplass. 
Studentparlamentet mener også at det er vel så viktig å ha et sterkt fokus på undervisningen som foregår ved institusjonene og at denne må likestilles med forskning.

Konklusjon:

· Studentparlamentet går imot utvalgets forslag om å avskaffe de nasjonale rammeplanene for profesjonsutdanningene. 
· Studentparlamentet støtter forslaget om å opprette sentre for fremragende undervisning og sentre for fremragende profesjonsutdanning.

Styring og ledelse i universitets- og høgskolesektoren (kap.7).
Studentparlamentet vedtok i SP-36/06 Styringsordning at man ønsket en tilsatt rektor ved HiST. Vedtaket sa også at man ikke ønsket eksternt styreflertall. I SP-16/07 Høring – styre- eller rådsorgan på avdelingsnivå vedtok Studentparlamentet at man burde ha avdelingsråd ved avdelingene ved HiST.

Med bakgrunn i disse vedtakene stiller vi oss bak rektoratets innstilling angående styring og ledelse i UH-sektoren. For mer informasjon henvises det til sakene SP-36/06 og SP-16/07.

